માણસને સંબંધ વગર, બે હૃદય વચ્ચેના નાનામોટા સંવાદ વગર ચાલતું નથી. જ્યાં માણસ પાસે સંબંધ સ્થાપવા માટે બીજો છેડો મળતો નથી, કોઈ વ્યક્તિ આવો છેડો મળતો નથી ત્યાં તે પોતાનો છેડો ગમે ત્યાં જોડી દીધા વિના રહી શકતો નથી. માણસ સાથેના સંબંધના છેડા બરાબર મળે નહીં, જીવંત સંપર્ક રહે નહીં ત્યારે કેટલાક માણસો બધો જ સંબંધ દેવોની દુનિયામાં કે પ્રાણીઓની દુનિયામાં લઈ જાય તેવું બને છે. પણ આ રીતે તેને ઘણુંબધું મળે તો પણ તેને પોતાની જિંદગીમાં કંઈક ખૂટતું લાગે છે. મોટા ભાગે માણસો લાંબા-ટૂંકા અંતરના તમામ સંબંધોના તાર ઝણઝણતા રાખીને હૃદયની ગુંજાશને પૂરેપૂરી પામવા મથતા રહે છે.